
Fedélidomok és ácsszerkezeti részletek szerkesztése dinamikus geometriai programmal

A fedélszerkezetek, fedélidomok tervezésénél, szerkesztésénél (különösen az összetett szerkezetek, szabálytalan alaprajzok esetében) sokszor találkozunk olyan esetekkel, amikor egy-egy fedélidom, vagy szerkezeti elem megtervezése az átlagosnál nagyobb geometriai ismereteket igényel. Előfordul olyan eset is, hogy nem állnak rendelkezésre azok az eszközök, melyek a feladat elvégzéséhez szükségesek, például rutinszerkesztéseknél nincsen meg egy-egy sablon, mely a fedélszerkezet valamely elemének precíz leszabásához szükséges, s a szerkesztést pedig körülményes lenne a helyszínen elvégezni. Ilyen és ehhez hasonló eseteket elemezve jutottam arra, hogy egy dolgozat keretében keressek alternatív megoldást fedélidom- és ácsszerkezeti részletek szerkesztésére.
A dolgozatban két fő területtel foglalkozok: az ácsszerkezeti csomópontokkal és a fedélidom-szerkesztéssel. Ezen területeken előforduló szerkesztéseket végzek el egy interaktív, dinamikus geometriai programmal, a Geogebrával. Megoldásom jelentősége a következőkben rejlik:
A szerkesztés elején felvett méretek, pontok, szögek a szerkesztés közben és annak elvégzése után is tetszőlegesen módosíthatóak. Így az elvégzett szerkesztések tetszőlegesen adaptálhatók konkrét esetekre. A programban továbbá jól érthető, könnyen használható kezelőfelületet is létrehoztam, melyen a kiinduló adatok egyértelműen megadhatók. Az adatok bevitele során a programban automatikusan frissülnek a szerkesztési részletek. A felhasználó geometriai alapismeretek és térlátás birtokában, a hagyományos szerkesztés felhasználása nélkül kapja meg a rajzot és a számítási eredményeket. A programban elvégzett szerkesztések közvetlenül honlapként is menthetőek, melyek interneten keresztül böngészővel elérhetők.
A fedélidom-szerkesztéshez kapcsolódóan megoldásokat dolgoztam ki, melyek lehetővé teszik a fedélidom-szerkesztést különböző, szabálytalan alaprajzok esetében is, és amelyeket szerkesztéseimben fel is használtam.



